### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Længe er der blevet talt om vigtigheden af borgerinddragelse og at der skal være mere af det, men i direkte modstrid til dette står budgetforhandlingerne. For her træffes beslutninger bag lukkede døre på rådhuset i sene aftentimer. Beslutninger, som kan få betydning for tusindvis af århusianere, som ikke bliver inddraget i dem før efter beslutningen er truffet. Den efterfølgende proces bliver blot en skueproces, fordi beslutningen er taget med budgetforliget og ikke står til at ændres med mindre samtlige budgetpartier er enige om det.

Det rimer bestemt ikke på borgerinddragelse.

Et eksempel er privatiseringen af vejene, som har mødt stor kritik blandt berørte grundejere. Her er tale om en beslutning, som blev truffet helt tilbage i 2014, men hvor de første berørte grundejere først fik mulighed for at komme foran Teknisk Udvalg i 2022. Et andet eksempel er salget af [adresse]. Igen var århusianerne ikke blevet hørt. Siden beslutningen blev truffet har en lang række ældre ytret deres bekymring, men det sker for døve øre med henvisning til, at der er tale om en budgetaftale. Eksempler er der nok af og listen behøver ikke at blive længere.

Derfor ønsker Dansk Folkeparti, at budgetprocessen demokratiseres, så det der bliver besluttet i budgetforhandlinger, først føres ud i endelig form, når der efterfølgende har været en bred borgerinddragende proces, som partierne bag budgetforlig tager stilling til budgettet på baggrund af. Budgettets rammer skal naturligvis fastlægges, men budgetforliget enkelte elementer bør afvente århusianernes bidrag. Det vil forbedrer det lokale demokrati mens færre århusianere vil opleve, at de får trukket store beslutninger uforberedt ned over dem.

Derfor foreslår Dansk Folkeparti,

1) At budgetprocessen demokratiseres, så de konkrete elementer først endelig vedtages efter høring og borgerinddragelse

Der er tale om en hensigtserklæring til rammen for budgetforliget.